Nachtrag... Dunnschtig, 18. Oktober 07 // 39. Woche    So, es gseht im Moment alles nach Kaiserschnitt us. Bin am Mäntig bim Frauenarzt gsi und er meint, s Fröschli seg det - 2 Wuche vor em eigentliche Termin - scho über 3500g schwer gsi. Das isch eifach z schwer für min scho aagriffne Beckebode und  mini Dammverletzig vo de letschte Geburt. Usserdem - und das isch wichtiger - wett ich nöd nomol e Plexusparese oder suschtigi Verletzig vo oisem Baby riskiere. Das würd ich mier nie verzeihe!!! Ich han no die Wuche Bedenkfrischt übercho und die au intensiv gnützt und ebe, bin zume Entscheid cho. Es staht eifach zvill ufem Spiel bi some schwere Chind. Irgendwie schiint mini Gebärmuetter eifach en sauguete Platz zsii - und usecho wänd die Chind au gad nüme.... Bin scho chli truurig, dass ich mis 2. Baby nöd  chan normal gebäre, aber ich muess da würkli chli realistisch si - und au Verantwortig zeige. Es fallt mer scho nöd liecht, aber s wichtigscht isch d Gsundheit vom Fröschli. Und au chli mini Gsundheit.... Sit ich de Entschluss gfasst han, bini aber au chli ruhiger und entspannter worde. Ich chan jetzt alles wieder echli glassener neh, chan mich emotional uf de Kaiserschnitt vorbereite - und nöd zletscht hani nomol ganz intensiv Ziit, mich de Annina z widme. Aso, drucked mer d Düüme, dass alles guet chunt - en  Kaiserschnitt isch halt ebe doch au e OP...